
THE ORIGINAL SINNERS
av
TIFFANY REISZ

De røde årene
Sirenen
Engelen
Prinsen
Herskerinnen

De hvite årene – det som skjedde før
Helgenen


TIFFANY REISZ

Helgenen

Oversatt av

Mona Berge

 


Tilegnes St. Ignatius av Loyola, Hans Hellighet pave Frans

og alle som tjenestegjør i Guds armé – Jesuittene.

 

«Han var en del av min drøm, selvfølgelig – men jeg var også

en del av hans drøm.»

Gjennom speilet

– Lewis Carro

Nora

 

Nora Sutherlin ble forfulgt.

Hun visste ikke at hun ble forfulgt mens hun kjørte gjennom Bayern og inn i hjertet av Black Forest, eller Schwarzwald, i Tyskland. Hvem ville følge etter henne? Og hvorfor? Ingen hjemme visste hvorfor hun hadde reist, og ingen i det hele tatt visste hvor hun skulle. Hun holdt øynene festet på veien foran seg. Det falt henne ikke engang inn å se seg tilbake.

En vag uro, en dump følelse av frykt, hadde boret seg inn i sinnet og klort seg fast der. Solen, som hadde sett nesten like mye som henne i sin livstid, jaget etter bilen mens hun raste bortover en vei som strakte seg mellom ruvende furuer. Mørkt. Lyst. Mørkt. Lyst. Nora fikk følelsen av at skyggene ville fange henne og holde henne igjen. Hun tråkket gassen ned og flyktet dypere inn i skogen.

Endelig nådde hun enden av veien og så et lite stråtekt hus omgitt av furu og grantrær. Huset var i to etasjer og bygget av stein. Det så ut som et hus tatt rett ut av et eventyr. Der inne kunne det bo en snill tømmerhugger – en slik mann som ville ha reddet en liten jente fra den store, stygge ulven. Hvis det lille huset var en del av et eventyr, hvem var så hun? Vedhuggeren? Jenta?

Eller ulven?

Hun samlet sammen sakene sine fra bilen og gikk bort til huset. Eieren hadde sagt at det ikke var noen lås på døren, men lovet at hun kom til å være trygg der. Dette området av skogen var privat eiendom. Ingen kom til å plage henne her. Ingen i det hele tatt.

Eføy dekket huset fra bakken til skorsteinen. Det føltes som om hun hadde havnet fire hundre år tilbake i tiden da hun gikk over terskelen. Mens hun så seg rundt der inne, la hun en plan for dagen. Først skulle hun fyre opp i den store peisen. Hun skulle drikke te fra et solid keramikkrus. Hun skulle sove under tykke tepper i en rustikk seng med sengestolper av grovt hugget tre. Under andre omstendigheter og ved en annen anledning, ville hun ha elsket å bo her. Men sorgen skar henne i hjertet, og den vanskelige oppgaven lå foran henne.

Dessuten var det ikke hennes stil å nyte tanken på å sove alene.

Hun bar bagasjen opp trappen til det ene soverommet som var der og knelte på gulvet foran den minste av de to koffertene. Hun åpnet den varsomt, langsomt og motstrebende. Fra et leie av fløyel, tok hun opp et sølvskrin på størrelse med en alterbibel og holdt det med skjelvende hender.

Akkurat som huseieren hadde sagt, fant hun den brolagte stien som førte til vannet. Duften av furu omga henne der hun gikk bortover stien. Det var april, men duften fikk henne til å tenke på jul … «Glade jul» spilt på piano, røde og grønne lys, sølvbånd, gylne ornamenter og sankt Nikolas som kom for å gjemme mynter i skoene til alle de snille barna. Hun skulle ønske sankt Nikolas kunne ta seg en tur til henne i natt. Det hadde vært fint med litt selskap.

Stien ble bredere, og hun kunne se innsjøen foran seg. Det mørke, klare vannet skinte som sølv i solen, som tittet frem mellom skyene. Hun gikk frem og stilte seg på den steinete stranden ved vannkanten.

Hun kunne gjøre dette. I flere dager hadde hun forberedt seg på dette øyeblikket, forberedt seg på hva hun ville si og hvordan hun skulle si det. Hun skulle være sterk. For ham ville hun gjøre dette, kunne hun gjøre dette.

Nora svelget hardt og trakk pusten dypt.

– Søren … Med det samme hun uttalte navnet hans, stoppet hun. Hun fikk ikke frem flere ord. De ble sittende fast i halsen og kvalte henne som en hånd som klemte til. Hun snudde ryggen til vannet, og halvveis gikk, halvveis løp tilbake til huset med sølvskrinet trykket mot brystet. Hun klarte ikke å slippe taket ennå. Hun klarte ikke å ta farvel.

Hun satte sølvskrinet på peishyllen og snudde ryggen til det. Hvis hun lot som om det ikke var der, kunne hun kanskje innbille seg at det ikke hadde skjedd.

Utenfor hadde det begynt å blåse opp. De eføydekkede vinduslemmene klirret mot steinveggene. Statisk elektrisitet strøk mot huden. Ozonlukten lå i luften. Det brygget opp til uvær.

Nora fyrte opp i begge peisene – den store av stein og den lille på soverommet. Huseieren hadde sørget for at kjøleskapet og kjøkkenskapene var velfylte. En unødvendig vennlig gest. Hun hadde hatt dårlig matlyst de to siste ukene, men hun hadde tvunget seg til å spise for å holde hodepinen sulten ga henne, unna.

Dagen gikk, og hun fikk tiden til å gå med å gjøre forskjellige enkle ting. Huset var rent, men bare for å ha noe meningsfylt å gjøre, vasket hun alt servise og bestikk i en stor kobberkjele. Så feide hun tregulvet med en sopelime hun fant i bøttekottet. Hun holdt på til hun ble utslitt, da la hun seg ned på sengen og tok en lur.

Nora våknet etter en oppkvikkende, drømmeløs søvn og fylte badekaret, som hadde løveføtter. Hun sank langsomt ned i det varme vannet og håpet at det ville sive inn i huden og få henne til å slappe av. Men da hun steg opp av karet en time senere, rosa og rynkete, følte hun seg fremdeles stiv og anspent.

Hun tok på seg en lang, hvit nattkjole med spagettistropper. Falden kilte mot anklene hennes når hun gikk og strøk mot de bare vristene. For å distrahere seg selv, stilte hun seg foran speilet og prøvde ut forskjellige måter å sette opp håret på. Til slutt valgte hun å temme de svarte lokkene i en lav knute. Noen lokker hang løst og rammet inn ansiktet hennes. Da hun var ferdig, måtte hun nesten le av seg selv. I den hvite nattkjolen, med lite sminke og håret oppsatt, så hun ut som en jomfruelig brud på bryllupsnatten. En eldre brud, selvfølgelig – hun hadde fylt trettiseks for en måned siden. Men likevel så kvinnen i speilet blyg, uskyldig og nesten redd ut. Hun hadde trodd at sorg gjorde folk eldre, men i kveld følte hun seg som en tenåring igjen – rastløs og forventningsfull. Hun lengtet etter noe hun ikke kunne sette ord på, men som hun visste hun trengte. Men hva var det? Hvem var det?

Hun gikk nedenunder og overveide å spise noe. Men i stedet for å spise, la hun mer ved på peisen. Mens vedkubbene sprakte lystig, flerret lyn over himmelen utenfor kjøkkenvinduet. Tordenen drønnet like etter. Nora sto ved vinduet og så mørket revne. Tordendrønnene skrallet gjennom skogen igjen og igjen. Mellom brakene hørte Nora en annen lyd. Høyere. Tydeligere. Nærmere.

Skritt mot stein.

Banking på døren.

Så stillhet.

Nora stivnet. Det skulle ikke være noen her. Ingen andre enn henne. Huseieren hadde forsikret at hun ville få være i fred. Dette var det eneste huset i mils omkrets, hadde han sagt. Han eide hele den store eiendommen det lå på. Hun ville være trygg her. Hun ville være alene.

Det banket igjen.

Inngangsdøren hadde ingen lås. Hvem det enn var som sto utenfor, kunne spasere rett inn når som helst. I to uker hadde hun ikke følt noe annet enn dyp sorg. Nå følte hun noe annet – frykt.

Men Søren hadde lært henne godt opp – Hebreerne 13:2 «Glem ikke å være gjestfri, for på den måten har noen, uten selv å vite det, hatt engler som gjester.» En slik uværskveld unnet hun verken engler eller demoner, helgener eller syndere.

Hun åpnet døren på vid gap. En mann, ikke en engel, sto på trammen.

– Kan jeg få søke ly her?

Regnet silte nedover det mørke håret hans og dryppet ned på skinnjakken.

– Hva i helvete gjør du her? spurte hun og la armene i kors over brystet, nattkjolens dype utringning gjorde henne selvbevisst. Hun burde ha tatt på seg morgenkåpen.

– Ber om ly. Må jeg spørre igjen? Kan jeg få søke ly her?

– Fulgte du etter meg? spurte hun. Hun hadde fløyet til Marseille kvelden før og spist middag med ham. Hun hadde aldri trodd at han kom til å følge etter henne hele veien til Tyskland.

– Jeg ville ha kommet tidligere, men jeg tok feil avkjøring ved huset til Hans og Grete. En jente i rød kappe fortalte meg hvor jeg skulle kjøre, og nå er jeg her, Snøhvit.

– Du fant veien hit, jeger. Du kan finne veien tilbake, sa hun. – Jeg kan ikke gi deg ly.

– Hvorfor ikke?

– Du vet hva som kommer til å skje hvis jeg slipper deg inn.

– Nøyaktig det vi begge vil skal skje.

– Det kan ikke skje – du og jeg. Og jeg behøver ikke å fortelle deg hvorfor.

Smilet hans forsvant.

– Du trenger meg, sa han.

– Det spiller ingen rolle. Jeg er nødt til å gjøre dette alene.

– Du behøver ikke å gjøre det alene. Han tok et nesten umerkelig skritt frem. Tuppene på de våte, brune bootsene rørte ved, men krysset ikke terskelen. – Du gjør altfor mye alene.

– Jeg kan ikke slippe deg inn, sa hun og kjente den klumpen som var som en knyttneve i halsen igjen.

– Ville han ha ønsket at du gjorde dette alene?

– Nei, sa hun. – Han ville ikke det.

– Slipp meg inn.

– Det lød som en ordre. Jeg har fortalt deg hva jeg er. Du vet at det er jeg som gir ordre.

Hun merket allerede at hun begynte å vakle i sin beslutning. Tjuefem år, høy, solbrun, mørkt hår med en anelse fall som formelig krevde at en kvinnes fingre skulle gli gjennom det igjen og igjen, klare jordgrønne øyne – en arv fra hans persiske mor – og et ansikt noen burde lage en skulptur av så det ville bli bevart for ettertiden når de begge var blitt til støv og aske … Hvordan kunne hun avvise ham? Hvordan kunne noen gjøre det?

– Så gi meg ordre om å komme inn, sa han.

Hun lukket øynene og støttet seg mot døren. Dette var galt. Hun visste det. Hun hadde sverget på at hun ikke skulle gjøre dette allerede før hun hadde sett ham, aldri, ikke med ham. Men så hadde hun møtt ham. Og nå, etter alt som hadde skjedd og med sorgen som truet med å overmanne henne, kunne noen klandre henne for å søke trøst sammen med ham? Én mann ville klandre henne. Men var det nok til å stoppe henne?

– Gi meg ordre om å komme inn, gjentok han, og Nora åpnet øynene. – Vær så snill.

Hun hadde aldri klart å motstå en vakker mann som ba pent.

– Kom inn, Nico, sa hun til Kingsleys sønn. – Det er en ordre.


2

Nora

 

Hun lukket døren bak Nico og trakk ham med seg til peisen. Hun hjalp ham av med jakken og støvlene. De var slitte og sølete og lignet absolutt ikke på Kingsleys skinnende blanke ridestøvler. Dette var arbeidsstøvler med stålforsterket tå.

– Vil jeg vite hvordan du fant meg? spurte hun mens hun tørket sølen av Nicos støvler og satte dem til tørk foran peisen.

– Jeg fulgte sporet av brødsmuler.

– Brødsmuler?

– Du kan ha glemt å lukke vesken din på restauranten, og jeg kan tilfeldigvis ha sett adressen på leiekontrakten.

– At jeg lot vesken være åpen, var et uhell, sa hun.

– Å finne adressen var kanskje ikke det. Han trakk av seg sokkene og dro fingrene gjennom håret før han ristet seg som en hund.

– Som far, så sønn. Hun sukket. – Du er like utspekulert som Kingsley.

– Er du sint?

– Nei, jeg er ikke sint. Hun løftet hånden til pannen og masserte den for å lindre hodepinen. Nico trakk hånden hennes ned og så bekymret på henne.

– Trenger du mat? Vin? spurte hun før han fikk spurt hvordan det gikk med henne – et spørsmål hun ikke hadde lyst til å svare på. – Eller har du med medbrakt?

– Det ligger kanskje en flaske eller to i bilen – Rosanella.

– Jeg skal ikke be deg om å hente dem, sa hun. Uværet herjet fremdeles for full styrke utenfor.

– Jeg skal gjøre det etterpå. Men det første først. Nico grep om håndleddet hennes og trakk henne inntil seg.

– Nico …

– Ikke stritt imot, sa han. – La meg hjelpe deg.

Nora sukket, hvilte hodet mot brystet hans og lot ham massere de harde muskelknutene i nakken. Da de møttes i desember, hadde hun hatt med seg Zach, og Nico – bare moren hans kalte ham Nicholas, hadde han sagt – hadde vist hennes redaktør-vennå og da elsker, stor respekt. Men da hun besøkte ham igjen en måned senere, gjorde Nico ingenting for å skjule gleden over å få ha henne for seg selv. Han var knapt tjuefem. Kjekk og ung og fransk, så hva ville han med henne? Hun var nesten tolv år eldre og hadde i mange år ligget med mannen han hadde fått vite var hans biologiske far. Hun fikk svar på det spørsmålet mens de var ute og gikk en dag. To kvinner – mor og datter – hadde stoppet dem og spurt om veien. Moren så ut til å være rundt førti, datteren omtrent på Nicos alder. Begge var velkledde, klassiske franske skjønnheter. Nico skjenket knapt datteren et blikk, men moren smilte han så flørtende til at faren hans ville blitt imponert. Kingsleys sønn hadde en forkjærlighet for eldre kvinner.

Vel, vel … det var jo hyggelig.

– Du har det vondt, sa han. – Jeg kjenner det på deg.

– Jeg liker smerte, minnet hun ham på.

– Ingen liker denne typen smerte. Det vet jeg.

Hun senket blikket medfølende. Mannen som hadde oppdratt Nico som sin sønn, hadde dødd fem måneder tidligere. En måned etter det, hadde hun dukket opp og fortalt ham at han hadde en annen far. Det hadde revet opp et sår som så vidt hadde begynt å gro. Hvis noen forsto den smerten hun følte akkurat nå, var det Nico.

– La meg få lindre smerten din i natt.

– Hvordan? Hun så opp på ham. – Kan du gjøre de døde levende?

– Jeg kan gjøre deg levende igjen.

Hun var på nippet til å fortelle ham at han var like arrogant som faren sin, men før hun rakk å si noe, kysset han henne.

Leppene hennes skalv under hans. Hun følte seg nervøs som en jomfru. Hvis det hadde vært noen andre enn ham, ville hun ha undret seg over denne nye blygheten. Hun hadde aldri vært blyg, aldri respektfull, aldri uskyldig. Men dette var Kingsleys eneste sønn, og ved å ligge med ham, ville hun miste noe som var langt mer dyrebart for henne enn møydommen noensinne hadde vært.

– Du skjelver, sa Nico mot leppene hennes.

– Jeg er redd.

– Redd? Hvorfor det?

– Jeg vet ikke.

– Jeg er her, hvisket han. – Du behøver ikke å være redd.

Han var her. Det var derfor hun var redd. Men redselen hindret henne ikke i å skille leppene og ta imot kysset hans. Han kysset henne langs kjevelinjen opp mot øret og bet lett i øreflippen. Så presset han et dvelende kyss over punktet der pulsen slo i halsen. Varmen fra munnen hans jóg gjennom henne, ilte nedover ryggraden. Kyssene hans var verken nølende eller ivrige. Mens han kysset henne, slappet musklene hennes av, huden ble rød og varm og frykten avtok. For første gang på flere dager følte hun seg som et menneske igjen. Etter at de møttes i desember, hadde hun og Nico hatt ukentlig kontakt. E-post, telefoner – han hadde til og med skrevet brev til henne for hånd. Brev hun leste igjen og igjen og svarte på. Brev hun brente før noen fant dem.

Hun lot hodet falle bakover da Nico kysset henne i halsgropen. Han la hendene om halsen hennes og gned tomlene inn i senene i skuldrene.

– Hva er dette? spurte han da han løftet kjedet med anhenget.

Nora klemte fingrene rundt anhenget. Hun kunne ikke snakke om det ennå. Det betydde for mye for henne. Særlig nå.

– En helgenmedalje. Det er en katolsk greie.

– Jeg kjenner til helgener. Jeg er en selv, vet du.

– Sankt Nikolas kom med julen tidlig til meg i år, sa hun og smilte mens han kysset henne på halsen. – Men å ligge med ham, vil sette meg på slemmelisten for all evighet.

– Det er min liste, så la meg bestemme det. Han strøk skulderstroppen ned fra skulderen hennes og trakk fingertuppene lett over den nakne skulderen. Kroppen hennes dirret av nytelse. Trælene på fingrene hans gjorde det enda deiligere.

– Du er så vakker i hvitt. Nico hvisket ordene i øret hennes mens han strøk hånden nedover ryggen hennes, kjærtegnet silkestoffet i nattkjolen.

Nora sa ingenting. Hun hadde kjøpt den hvite nattkjolen for å ha den på for Sørens skyld på årsdagen deres, en feiring som aldri kom til å skje nå.

Hun slapp anhenget, og det falt igjen mot huden. Hun slo armene om Nicos brede skuldre og trykket brystene inn mot brystet hans. Han hadde på seg en vanlig, svart T-skjorte og arbeidsjeans. Hun hadde på seg en silkenattkjole. Han hadde jobbet hele dagen og hadde kommet til henne med sølete støvler. Hun hadde sørget hele uken og kom til ham med sorg i hjertet.

– Jeg vil være inni deg i hele natt, hvisket Nico mot halsen hennes.

Hun trakk seg ut av armene hans, men tok hånden hans.

– Bli med ovenpå, sa hun. – Vi kan sove når vi er døde.

Hun førte ham med seg opp til soverommet. Han slapp hånden hennes for å rake i glørne og legge mer ved på peisen. Rommet lyste opp med et rødskjær da vedkubbene flammet opp.

– Du er flink til det der, sa Nora. – Har du peis i huset ditt?

– Jeg har to peiser, sa han. Aksenten hans var morsom, og Nora måtte bite seg i kinnet for ikke å le. Han hadde fortalt henne at han hadde bodd i California ett år og ett år i Australia da han var tenåring. Selv om han bodde i Frankrike nå, snakket han engelsk flytende og nesten uten aksent. Den var der, men langt fra så utpreget som Kingsleys bevisst overdrevne aksent. Men nå og da ble aksenten til Nico sterkere. – Du burde komme hjem til meg. Jeg vil at du skal se hjemmet mitt.

Hun hadde takket nei til alle invitasjonene om å komme hjem til ham. I stedet hadde hun møtt ham på nøytrale steder. Hun visste at dette kom til å skje hvis de var alene sammen hjemme hos ham eller henne. Og nå hadde det skjedd.

– Hvis jeg kommer hjem til deg, vil du sette meg i arbeid? spurte hun og stilte seg ved siden av ham. En gnist fór ut og landet nær foten hennes. Nico slokket den med hånden.

– Alle jobber på Rosanella.

– Jeg kan fremdeles ikke fatte at du er den du er.

– Hvorfor ikke? Han smilte opp til henne.

– Kingsley skitner ikke til hendene sine. Ikke bokstavelig talt iallfall.

– Tror du han skammer seg over at jeg er bonde?

– Du produserer vin. Han drikker vin. Han er stolt av deg.

Enten han ville innrømme det eller ei, hadde Kingsley forelsket seg i tanken på å være Nicos far. «Min sønn vinprodusenten», sa han noen ganger, og Nora så stoltheten i øynene hans. Det skar henne i hjertet å tenke på at Nico ennå ikke følte noen stolthet over at Kingsley var hans far.

– Og du? Nico så opp på henne der han knelte på gulvet. – Er du stolt av meg?

– Spiller det noen rolle?

– Det spiller en større rolle at du er stolt av meg enn ham.

Hun strøk hånden over kinnet hans. Skjeggstubbene raspet mot huden. En gang hadde hun spurt ham hva han søkte hver gang han gikk til sengs med en kvinne som var ti, femten eller tjue år eldre enn ham. En morsfigur? En lærer? En mentor? – Min Rosanella, hadde Nico svart med henvisning til navnet på vingårdens mest populære rødvin. – Den ene kvinnen som er alle kvinner.

– Ja, min Nico, jeg er stolt av deg.

De så hverandre inn i øynene. Vinduslemmene var stengt. Varmen fra peisen var nok til å varme opp rommet. Utenfor ulte vinden og regnet øste ned. Det føltes som om alle andre enn hun og Nico var blitt skyllet vekk fra jordens overflate. Bare de to var igjen, de eneste som hadde overlevd.

Nico reiste seg opp på knærne, la hendene om livet hennes og kysset magen hennes gjennom silkestoffet. Langsomt lot han hendene gli nedover baksiden av bena hennes og grep henne om anklene. Nora begravde fingrene i håret hans mens han kysset den bare huden på låret som kom til syne i den høye splitten. Han strøk hendene oppover bena hennes. Alt han gjorde, hvert eneste kjærtegn, fikk huden hennes til å sitre og magen til å stramme seg. Han skilte splitten med tomlene. Nora grep tak i sengestolpen bak seg da Nico presset et kyss mot innsiden av låret hennes. Hun skjøv underlivet frem da Nico lette etter klitorisen med tungen.

– Hva er dette? spurte han og lot tungen spille over den lille metallringen han hadde funnet.

– Klitorisring.

Nico hevet et bryn.

– Jeg skal leke med den senere.

– Du kan leke med den nå.

Hun skilte bena litt mer, og han lot en finger gli over de våte foldene og inn i henne. Han la en finger over skambenet og presset fingertuppen ned i den myke gropen der.

Han pirret henne med tungen før han sugde på klitorisen hennes. Hun lente seg mot fotenden for å ha noe å støtte seg til. Rommet luktet av peisbål. Varmen fra bålet nørte oppunder den indre varmen. Hun hørte Nicos hivende pust mens han slikket og kysset henne. Han vred på hånden og stakk enda en finger inn i henne. Så skilte han fingrene og åpnet henne opp. De indre musklene hennes rykket rundt fingrene hans. Det ble for mye. Hun kunne ikke vente lenger.

– Stopp, kommanderte hun. Nico adlød og lente seg tilbake og støttet seg på hendene. Hun grep tak i T-skjorten hans, og han løftet armene. Han kneppet opp jeansen da hun kastet T-skjorten på gulvet. Harde muskler var skjult under klærne hans – muskler han hadde utviklet på vingården, ikke på et helsestudio. Han benyttet seg av de musklene da han reiste seg og trakk henne hardt inntil seg. Hun kjente reisningen hans mot kjønnet og løftet det ene benet og klemte det rundt hoften hans, åpnet seg for ham. Tuppen av lemmet hans gled lett inn, og Nico løftet henne og trakk henne ned over seg, spiddet henne. Det var bare noen få skritt til sengen, og han bar henne dit og la henne på ryggen på det burgunderrøde sengeteppet.

Nico la seg over henne og trengte inn i henne med et langsomt, sensuelt støt som fikk ekstasen til å bre seg helt ut i fingertuppene hennes. Han trakk seg nesten ut og støtte inn igjen. Hun var så våt at hun ikke ga ham noen motstand. Han viste at han kunne tøyle begjæret sitt mens han beveget seg inni henne, gjorde fremstøt, trakk seg tilbake og gjennomførte den urgamle dansen med kraftfull maskulin ynde. Det virket ikke som om han hadde hastverk med å komme, men at han faktisk hadde tenkt å bli værende inni henne hele natten. Hun strøk hendene nedover overkroppen hans og lot dem hvile på korsryggen. Hun kjente hvordan de spente musklene jobbet når ryggen hans buet seg når han støtte inn i henne, og svaiet når han trakk seg tilbake.

For hvert støt løftet Nora underlivet for å komme ham i møte. Roten av penisen hans streifet klitoris, og hun løftet hodet for å kysse og bite ham i skuldrene. Væske rant ut av henne og gjorde innsiden av lårene skinnende blanke. Hun løftet knærne for å åpne seg enda mer for ham. Hun snuste inn duften hans – varm og levende, som lukten av vår som omga dem i skogen.

Han smøg hånden inn mellom kroppene deres. Hun grøsset under ham, kastet hodet tilbake da han grep den oppsvulmede klitorisen hennes mellom fingertuppene og strøk den. Så støtte han inn i henne med et kraftig støt, og Nora gispet da de indre musklene klemte til rundt ham.

Verden ble stille rundt dem. Nora kunne ikke engang høre uværet lenger, heller ikke sprakingen fra peisen eller sengens knirking. Det eneste hun hørte, var den dempede, metalliske klirringen av Nicos belte, den raske pusten hans og den surklende lyden fra det våte kjønnet.

Hver eneste del av kroppen hennes stivnet da Nico støtte dypt inn i henne og kom med en skjelving. Han trakk seg ut og kysset seg nedover brystet og magen hennes. Med hodet mellom bena hennes, slikket han kjønnet hennes igjen. Hun spente ryggen, magen skalv og hun trakk pusten, men glemte å puste ut. Han skjøv fingrene inn i henne og sendte henne over kanten. Hver eneste muskel inni henne trakk seg krampaktig sammen. Det var så lenge siden hun hadde hatt sex at det føltes som om en hel ukes orgasmer smeltet sammen til én, og den var overveldende.

Nicos sæd rant ut av henne og ned på sengen. Nora slo armene rundt ham da han slappet av oppå henne, overøste halsen og skuldrene hennes med våte kyss.

– Takk skal du ha, sa hun. – Jeg trengte det.

– Det gjorde jeg også. Jeg har trengt det i månedsvis.

Han kysset henne lenge og inderlig på munnen før han støttet seg opp på armene.

Han krabbet ut av sengen og fant T-skjorten på gulvet. Hun så på mens han kledde på seg og kom til sans og samling igjen. Hun hadde alltid likt denne delen, å se på en mann kle på seg etter sex. Hun elsket å se hvor skjødesløst han trakk T-skjorten over hodet, som om det ikke falt ham inn at hun holdt øye med ham og nøt synet.

– Hvor skal du?

– Du må drikke vinen min. Du vil vel ha litt?

– Nico, hvis du ble servert i en kopp, ville jeg ha drukket deg.

Han stirret på henne. Hadde hun klart å få sønnen til Kingsley Edge til å rødme?

– Vi kan spare den årgangen til en senere anledning. Han smilte bredt og gikk ut av rommet.

Nora akte seg langsomt opp. Hun hadde kommet så voldsomt at selv armene skalv. Skyldtes det sexen? Sannsynligvis. Hun hadde heller ikke spist noe den dagen. Hun gikk på badet og vasket seg og fant Nico nedenunder på kjøkkenet, der han åpnet en flaske rødvin. Han ga henne et glass, og hun løftet det til leppene. Den hadde en søtlig, krydret duft, og da hun drakk den, kjente hun hvor kraftfull den var. En viril vin, akkurat som mannen som produserte den.

– Parfait. Hun sukket da hun senket glasset. – Men jeg kommer til å bli full etter et par slurker hvis jeg ikke spiser noe.

– Sett deg, sa han og pekte på den store, gamle lenestolen ved peisen. – Om du kan være så vennlig, la han til.

Hun lo av uttrykket hans.

– Det gjør jeg gjerne, sa hun og gikk og satte seg og trakk bena opp mot brystet. Hun følte seg avslappet nå. Tilfredsstilt. Hun kunne nesten klare å glemme skrinet på peishyllen. Nesten. Men ikke helt.

– Hva er det? spurte Nico.

– Ingenting. Jeg bare lurer på hvor mye trøbbel jeg får nå.

– Trøbbel med hvem?

– Kingsley.

– Er det hans sak? Nora hørte på tonefallet hans at han ikke hadde tenkt å fortelle Kingsley noe om denne kvelden.

– Du er sønnen hans. Han vil gjøre det til sin sak.

Nico kom bort med en tallerken med ost, kjeks og druer.

– Ikke tenk på det, sa han. – Hvis han blir sint, kan vi si til ham at jeg utnyttet deg mens du sørget.

– Å, det var en god idé. Han vil kanskje gå på den, bortsett fra det om at du utnyttet meg. Hun tok imot tallerkenen og balanserte den på knærne. – Han kjenner meg tross alt godt.

– Det var mitt valg å ligge med deg, sa Nico. – Mitt valg, mine konsekvenser. Ikke dine.

– Oui, monsieur. Merci beaucoup, sa hun på sitt mest forførende fransk.

– Du er klar over at jeg snakker engelsk? minnet han henne på og stakk en drue i munnen.

– Jeg vet det, sa hun. – Men jeg snakker fransk også. Takk faren din for det.

– Fikk han deg til å lære fransk?

– Han og Søren snakket fransk hele tiden sammen, og jeg sto der som en idiot uten å skjønne et ord. Jeg måtte lære det så jeg visste hva de sa om meg.

Nico satte seg på gulvet foran henne, trakk knærne opp og klemte armene rundt dem. Han så ung ut når han satt sånn, men fremdeles veldig sterk og maskulin. I lyset fra peisen kunne hun se årene i underarmene hans og det fine, mørke håret på armene.

– Hvordan kjenner du Kingsley? spurte han og tok en slurk vin.

– Hvordan kjenner jeg Kingsley? Det er et ladet spørsmål. Er du sikker på at du vil vite svaret?

– Jeg spurte. Han trakk på skuldrene, og i det øyeblikket, i den skuldertrekningen, så hun faren hans i ham. Så tilsynelatende likeglad. Så fransk. Så Kingsley.

– Hvorfor vil du vite det?

– Jeg forstår ham ikke i det hele tatt, vedgikk Nico, og hun så et glimt av sorg i øynene hans. En sorg som overensstemte med hennes. Hun vinket med fingeren, og Nico flyttet seg nærmere, nær nok til å kysse kneet hennes og hvile haken på låret hennes.

– Han er en vanskelig mann å like, og en veldig enkel mann å elske. Men han er nesten umulig å forstå, sa hun mens hun kjærtegnet nakken hans.

– Men du forstår ham.

– Det gjør jeg. Men han og jeg, vi er like på mange måter.

– Jeg vil bli kjent med ham. Men jeg vil bli enda bedre kjent med deg.

– Dessverre er det umulig å fortelle deg historien om Kingsley og meg uten å fortelle deg historien om Søren og meg, sa hun. – Det er én eneste historie.

– Vil det gjøre vondt å snakke om det?

– Ja, sa hun. – Men litt smerte har aldri stoppet meg før.

– Vil du fortelle meg om det? spurte Nico. Han tok hånden hennes i sin og tvinnet fingrene deres sammen. Hun så ned på de sammenfiltrende hendene deres – hans solbrune, trælete hånd fikk hennes blekere og smalere til å se veldig liten ut. For ikke så lenge siden hadde han ligget mellom lårene hennes, og nå holdt de hverandre i hånden for første gang. Den dagen de møttes, hadde hun fortalt ham hvem han var. Kanskje det var på tide å fortelle ham hvem hun var.

– Greit, jeg skal fortelle. Men jeg sender deg regning. Jeg får betalt for historiene mine.

– Jeg kan betale deg i orgasmer.

– Avtale, sa Nora, og hun og Nico lo. Å, så godt det var å le sånn som dette igjen. For noen dager siden ville hun ha veddet på at hun aldri kom til å le igjen. Han snudde hånden sin og gned sensuelt håndflaten hennes med tommelen.

– Siden vi befinner oss i denne eventyrskogen, bør vi gjøre det til et eventyr, sa hun.

– Jeg liker eventyr.

– Du kommer til å like dette også. Det begynner med et klynk, men ender med et smell.

– Er det et ordentlig eventyr? Er det hekser og feer med? ertet han.

– På en måte.

– Konger er med. Nico flirte.

– Absolutt, sa hun. – En konge. En dronning.

– Hva mer?

– Siden vi er på brødrene Grimms hjemmebane, skal vi gjøre dette riktig, sa hun. – Er du klar?

Nico kysset Noras fingertupper.

– Jeg er klar, sa han og så på henne med glød i blikket. Hun kunne fremdeles nesten ikke tro at Nico var her. Hun hadde hatt et vagt ønske om at han skulle komme, og jammen kom han til henne midt i et voldsomt uvær og ba om ly. Hva slags mer magi kunne oppstå i natt?

– Alle eventyrene til brødrene Grimm begynner og slutter på samme måte, sa hun.

Hun trakk pusten dypt og begynte.

– Det var en gang … Hun stoppet og lot sorgen skjære som en kniv gjennom magen igjen. Hun tok imot smerten, pustet seg gjennom den og slapp den ut. – Det var en gang … en prest.

Eleanor

 

Hun var enten i ferd med å dø, eller så hadde hun en orgasme. Elle var ikke helt sikker på hva som skjedde.

– Hva er det som er så morsomt, miss Schreiber? spurte læreren.

Elle så opp og stirret på pannen til søster Margaret. Det var tryggere enn å se henne i øynene.

– Det er en flott skulptur, sa Elle og pekte på bildet på skjermen foran i klasserommet, der de hadde undervisning i katolisismen. – Blir hun drept der, eller?

– Ikke drept, sa søster Margaret med et smil. – Men jeg kan forstå hvorfor du kan tro at hun er døende.

Søster Margaret snudde seg tilbake mot lysbildet av St. Teresa av Avilon. Hver fredag fikk de undervisning om helgenene på St. Xavier high school.

– Denne berømte skulpturen av Gian Lorenzo Bernini, heter «St. Teresas ekstase». Teresa av Avilon var en mystiker. Kan noen fortelle meg hva en mystiker er? Mr Keyes?

Hun pekte på Jacob Keyes på første rad.

– Eh …, sa han. – Mennesker som hadde mystiske opplevelser?

Elle himlet med øynene. Visste han ikke at man ikke skulle definere et ord med det samme ordet?

– Nesten, sa søster Margaret. – Gjennom hele vår katolske tradisjon, har de geistlige agert som mellommenn mellom de troende og Gud. Mystikere er de sjeldne sjelene som får kontakt med Gud på et dypt nivå uten hjelp av mellommenn. Når det gjelder St. Teresa, kom en av Herrens engler til henne. La oss lese hennes egne ord om det. Side 370.

Alle bladde frem til den riktige siden, og Elle leste:

Jeg så en engel nær meg, på min venstre side, i menneskeham. I dette synet gledet det Herren at jeg skulle se den slik. Han var ikke høy, men kort, vidunderlig vakker med et ansikt som strålte som om han var en av de ypperste av engler … En av de ypperste av engler som lot til å være av ild. Jeg så i hendene hans et langt, gyllent spyd, og fra spissen av spydet så det ut som om det var en liten flamme. Det var som om han stakk det flere ganger inn i hjertet mitt og at det trengte gjennom innvollene mine.

– Som dere ser, fortsatte søster Margaret, – så forsøkte bildehuggeren å vise den mektige og plutselige nærheten til Gud som St. Teresa opplevde da engelen kom til henne og traff henne med pilen. Nå ser det ut som om du morer deg igjen, miss Schreiber. Kan du fortelle oss andre nøyaktig hva du synes er så morsomt?

Elle kjente alles blikk på seg. Hun skulle virkelig ønske at søster Margaret ville slutte å slå ned på henne. Hvis hun fortalte sannheten, ville kanskje søster Margaret få seg en lærepenge.

– Ingenting, sa Eleanor. – Bortsett fra at St. Teresa har en orgasme.

– Hva behager? Søster Margaret lød rystet.

– Å, kom igjen, da. Hun har hodet kastet bakover, og øynene er lukket og munnen er helt åpen. Engelen stikker pilen i henne, og hun står i brann. Ærlig talt, trengte gjennom innvollene? Jeg stiller meg i kø. Jeg vil bli en helgen hvis jeg kan få være med på noe sånt.

Hele klassen brast i latter. Det var bare søster Margaret som så alvorlig ut.

– Eleanor. Søster Margaret sa ikke mer.

– Ja da, ja da. Elle samlet sammen bøkene sine og satte kursen mot rektors kontor.

Igjen.

Heldigvis hadde ikke rektor Wells tid til en teologisk diskusjon den dagen. Han ba henne om å slutte å snakke om orgasmer i timen, og hun lovet å holde slike kommentarer for seg selv for fremtiden. Han truet henne bare på livet én gang før han sendte henne ut. Elle hentet sakene sine i skapet og dro hjem.

Idet hun rundet hjørnet ved Elm Street, fornemmet hun noe bak seg. Hun så seg tilbake og så en bil i øyekroken. Hun overså den og fortsatte videre. Bilen fulgte etter og kjørte så sakte at den holdt seg bak henne.

Til slutt kjørte den opp på siden av henne, og sjåføren rullet ned vinduet.

– Jeg har mistet den nye valpen min, sa mannen i bilen. – Vil du bli med og hjelpe meg å finne den?

– Nei, så faen om jeg vil, sa hun og skulte inn i bilen på mannen som satt der inne. Han så helt alminnelig ut. – Jeg så akkurat den episoden på tv.

– Vil du bli med og hjelpe meg med å kjøre denne Porschen, da?

– Ja, det kan du banne på!

Elle løp rundt til passasjersiden, slengte seg inn i bilen og kastet seg i armene på sjåføren.

– Hva gjør du her, pappa? Hun klemte ham hardt og kysset ham på kinnet.

– Jeg har ikke sett jenta mi på flere uker. Jeg tenkte du kanskje ville være med på en kjøretur.

Hun smelte igjen bildøren. – Kjør i vei.

Faren satte bilen i gir og raste bortover gaten. Med faren hennes bak rattet, smøg Porschen seg gjennom byens smale gater som en smidig gepard. Elle tok på seg sikkerhetsbeltet uten at faren behøvde å be henne om det. Når de kom ut på motorveien, kom faren til å tråkke gassen i bånn og skifte fra den ene filen til den andre. Han visste hvor alle fartskameraene var og hadde alltid med seg en radardetektor.

– Denne bilen er lekker. Elle strøk hendene over dashbordet.

– Det er ekte skinn.

– Hvor har du fått den fra?

– Jeg har lånt den av en venn.

– Kan jeg få kjøre?

– Har du gyldig førerkort og forsikringsbevis?

Elle skulte på ham.

– Pappa.

– Greit.

Han svingte av motorveien ved neste avkjørsel, og så byttet de plass på parkeringsplassen til en bensinstasjon.

– Ta det rolig, advarte han da hun satte bilen i gir. – Den reagerer på ørsmå bevegelser. Ikke engang romfergen akselererer like fort.

– Det er fordi romfergen ikke har motoren oppi rumpa.

Elle tråkket på gassen og kjente hvordan tyngdekraften presset henne bakover i setet. Men hun og magen hennes ignorerte presset, og hun lettet ikke på trykket på gasspedalen. Faren hennes var en dyktig sjåfør. Hun var dyktigere. Han kjørte som en rallykjører. Kraftfullt og fort. Hun kjørte som en Formel 1-kjører – ren og skjær feminin finesse. Biler som denne krevde finesse. Motoren satt bak, ikke foran, og mang en ny Porsche-eier hadde vraket bilen sin på vei hjem fra forhandleren fordi de ikke visste hvordan de skulle håndtere den.

Hun svingte ut fra parkeringsplassen, og snart fór de bortover en idyllisk landevei i 130 km/t.

Faren satt tilbakelent i setet og så fullstendig avslappet ut, selv om trærne raste forbi dem som et utydelig, brunt slør.

– Hold farten. Ikke pump gasspedalen.

– Jeg pumper ikke. Jeg presser. Jeg elsker denne bilen.

– Jeg holder deg ikke borte fra noe, vel? spurte faren.

– Nei da. Bare en het date med en ekstremt religiøs og mye eldre fyr.

– En jeg må drepe?

– Han er allerede blitt drept. Jeg må skrive en stil om Jesus.

– Ok, du kan date Jesus. Men ingen andre.

– Han er omtrent den eneste fyren jeg vet om som ikke gjør meg konstant forbanna, sa hun.

– Du kommer aldri til å få deg en kjæreste med den innstillingen … så fortsett sånn.

– Jeg vil ikke ha noen kjæreste. Alle guttene på skolen er noen drittsekker.

– Det er godt å høre at jeg ikke behøver å finne frem rifla ennå. Jeg liker egentlig tanken på at du ikke har en kjæreste. Og aldri får det.

– Ta det helt med ro. Ingen gutter på meg.

– Jenter? Han så inntrengende på henne, og hun så spørsmålet i øynene hans: «Er det noe du vil fortelle meg?»

Hun ristet på hodet.

– Ingen jenter heller.

– Takk og pris.

– Jeg vil ha en mann.

– Hvor er rifla mi?

– Den er her.

Elle økte farten.

– Mamma har sagt at jeg ikke får lov til å date. Aldri noensinne, tror jeg. Hun har ikke satt noen aldersgrense.

– Du kjenner moren din. Hun vil ikke at du skal havne i vanskeligheter slik som henne.

– Du mener at hun ble smelt på tjukken da hun var sytten? Og hvem sin feil var det?

– Hold kjeft og kjør, Elle.

– Sorry, pappa.

Elle holdt munn og konsentrerte seg om svingene. De kunne komme brått på her på disse sideveiene, men det var det som gjorde kjøringen så artig. Ta svingene på to hjul, møte det ukjente, se døden i hvitøyet. Det var akkurat som high school, bortsett fra at det var morsomt.

Mens de kjørte videre innover i ødemarken, merket Elle at faren betraktet henne.

– Hva er det? spurte hun. – Noe galt?

– Du ligner på moren din.

– Vil du at jeg skal slippe deg av her? Hun pekte mot ødemarken rundt dem.

– Moren din er en veldig vakker kvinne.

– Hun er en veldig sprø kvinne som driver meg til vanvidd. Har jeg nevnt at hun er gal?

– Hva gjør hun som er så sprøtt nå for tiden?

– Presten vår, pater Greg, er syk. Mamma tilba ham, så hun er veldig opprørt.

– Tilba du ham?

– Han kalte meg Ellen.

Elle snudde bilen på en snuplass.

– Jeg har lekser, sa hun. – Jeg bør vel komme meg hjem.

– Det er greit. Jeg er glad for at jeg fikk treffe veslejenta mi.

– Æsj. Ikke kall meg det.

Faren lo og rusket henne i håret. Kanskje hun kunne krasje bilen på en slik måte at den bare ble ødelagt på hans side …

– Sorry, jenta mi. Du vokser opp for fort.

– Du vet at jeg blir seksten om mindre enn tre uker.

– Fanken, du får meg til å føle meg gammel. Han sukket tungt. Faren hennes var slett ikke gammel. Bare trettifem. Og han ville ha sett ut som han var trettifem hvis han ikke hadde levd som han gjorde. Han drakk for mye, gjorde ting han ikke burde, vanket sammen med skremmende folk. Men likevel, han tvang henne ikke til å gå i kirken eller gjøre lekser, så hvis hun skulle velge mellom ham og moren, visste hun godt hvem av dem hun helst ville tilbringe tid sammen med.

– Jeg gleder meg til å bli eldre. Tro meg, jeg teller minuttene til bursdagen min. Førerkort, her kommer jeg!

Elle gliste bredt ved tanken på at hun snart kunne kjøre til skolen, kjøre til byen, kjøre hvor hun ville, særlig vekk fra moren og hjemmet og livet.

– Elle?

– Ja?

– Du vet at jeg ikke har råd til å kjøpe en bil til deg, ikke sant? Det har ikke moren din heller.

Magen hennes strammet seg.

– Pappa, du lovet meg for to år siden …

– Jeg hadde mye mer penger for to år siden enn jeg har nå.

– Hva skjedde?

– Livet er dyrt. Forretningene går ikke særlig bra.

– Forretningene går ikke bra, gjentok hun. – Du mener biltyveriene, opphuggingen og heleriene? Ble det rammet av de dårlige økonomiske tidene også?

– Du er stor i kjeften, sa faren, og nå var all varmen borte fra stemmen hans.

– Hvis du ikke kan kjøpe en bil til meg, burde du ikke ha lovet meg den.

– Vil du beholde denne?

– Det er du som er biltyven i familien, ikke meg.

– Kan du slutte å anklage meg i fem faens minutter?

Elle stoppet bilen et kvartal unna huset, så ikke moren skulle se henne sammen med faren.

Hun slo av motoren og ble sittende uten å si noe.

– Elle … vennen … jeg er lei for det. Jeg skulle ønske jeg kunne kjøpe alt du ønsket deg, men det kan jeg ikke akkurat nå. Jeg skylder en del penger. Jeg er nødt til å betale dem tilbake.

– Ja da, ja da.

– Ikke vær sånn. Du vet at jeg er glad i deg og at jeg ville ha gjort hva som helst for deg.

– Jeg vet det, sa hun, selv om hun ikke var sikker på om hun gjorde det. – Nå må jeg stikke.

Faren grep henne i armen, trakk henne mot seg og ga henne et kyss på kinnet.

– Ikke vær sint på faren din. Han gjør så godt han kan.

– Si til faren min at jeg ikke er sint. Hun ble lut i skuldrene. Hjertet sank i brystet. Håpet sank. – Jeg skulle bare ønske at alt var annerledes.

– Ja, vel … det skulle jeg også, vesla.

Hun smilte svakt til ham og gikk ut av bilen.

Hun smelte igjen døren etter seg og mumlet lavt for seg selv: – Ikke kall meg vesla.

Mens hun gikk hjemover, svelget hun hardt flere ganger for å holde tilbake tårene. To år tidligere, da hun fylte fjorten, hadde han lovet henne med hånden på hjertet at han skulle gi henne en bil når hun fylte seksten. Hun hadde trodd ham selv om hun innerst inne visste bedre. Han kom stadig med løfter som han aldri klarte å holde. Jeg lover at jeg skal besøke deg til jul. Jeg lover at jeg skal komme og se på skoleforestillingen. Jeg lover at jeg skal skaffe meg en ny jobb så du slipper å være bekymret for meg. Løfter avlagt, men aldri holdt. En dag ville hun vel lære.

Kanskje det var hennes feil. Kanskje man ikke kunne stole på at noen gjorde det de sa de ville gjøre. Det hadde vært veldig fint å ha noen som brydde seg nok om henne til å behandle henne deretter.

Det var en fin drøm. At det skulle skje, var omtrent like sannsynlig som at hun ble knullet av en engel, slik som St. Teresa.

Eleanor låste seg inn bakdøren og gikk inn på kjøkkenet. Bilen sto foran huset, men hvor var moren? Moren jobbet nattskift som motellbestyrer og deltid som regnskapsfører for et lite bygningsfirma. Hvis hun ikke var på jobb, lå hun enten og sov, eller satt ved kjøkkenbordet med regnskapsbøker og kalkulator. Eleanor laget middag – en skål med frokostblanding – og gikk inn i stuen for å spise.

Der satt moren iført den gamle badekåpen sin, med bena trukket oppunder seg, og tørket tårer.

– Hva er det? spurte Elle. Moren tørket ansiktet med et papirlommetørkle. – Har pater Greg dødd?

– Nei, svarte moren og skjøv en lokk av det svarte håret bak øret. – Men han kommer sannsynligvis ikke tilbake. Ikke med det første.

– Det var leit, sa Elle og satte seg med bena i kors på gulvet. Moren lot henne aldri få spise hvis hun satt i møblene. Noe som var fullstendig idiotisk. Møblene var gamle og slitte og flekkete. Som om litt kornblanding på sofaen kom til å gjøre noe fra eller til. – Hva kommer til å skje?

– Vi får en ny vikarprest, sa moren, fullstendig uten entusiasme.

– Det er ikke bra, eller?

– Nei, det er ikke bra.

– Hvorfor ikke?

– Den nye presten er …

– Hva?

– Han er jesuitt.

– En hva?

– En jesuitt, gjentok moren. – Det er en presteorden. De grunnla skolen din, men jeg tror ikke at noen jesuitter underviser der lenger.

– Er de dårlige prester?

– De er intellektuelle, sa hun. – Vitenskapsmenn. Og veldig, veldig liberale.

– Er det dumt?

– Jesuitter er … De kan være … Det kan gå bra. Jeg ville ha foretrukket en kjærlig hyrde fremfor en intellektuell.

– Vel, sa Elle og tok en skje av frokostblandingen. – Kanskje du har flaks. Kanskje denne nye presten er veldig glad i sauer.

Moren stirret stygt på henne.

– Ja da, ja da, sa hun for andre gang den dagen. Hun tok med seg maten og bøkene og gikk inn på rommet sitt.  Var det ingen som likte henne?

Hun spiste opp frokostblandingen på rommet og så på haugen med lekser. Men hvordan kunne hun i det hele tatt tenke på lekser når det var så mye dumt som skjedde? Faren hennes kom ikke til å gi henne en bil til bursdagen, slik han hadde lovet. Moren hennes hadde fått nervesammenbrudd på grunn av den nye presten. Og hun fylte seksten om et par uker og hadde ingen kjæreste, ingen penger, ingen bil å se frem til og ikke noe håp om at situasjonen ville bli bedre, verken nå eller senere. Det føltes som om noen hadde slått henne hardt i magen. Hun hadde vondt i hodet, og det kriblet i halsen. Hun visste ikke om hun hadde lyst til å skrike eller gråte eller begge deler samtidig.

I stedet gikk hun inn på badet og lukket døren.

Hun slo på krølltangen og satte seg på dolokket for å vente mens den varmet seg opp.

Fem minutter senere sto hun foran benken og rullet opp det venstre ermet. Hun grep krølltangen og trakk pusten dypt.

Enkelt. Dette klarer du. Hun startet nedtellingen.

Tre.

To.

En.

På en trykket Elle den brennende hete metallstangen mot det venstre håndleddet. Hun klynket da smerten skar rett inn i sjelen. Hun løftet krølltangen opp fra armen, og så presset hun den ned igjen. Etter et eviglangt sekund løftet hun den opp og la den ned på benken.

Hun peste seg gjennom smerten, kjempet ikke imot den, men godtok den, nøt den, lot den minne henne på at hun var i live og kunne føle alt hun ønsket å føle. Flere av guttene på skolen ville ha hylt som småjenter hvis de hadde blitt brent sånn.

Hun rullet ermet ned over brannsårene og trakk ut kontakten til krølltangen. Så gikk hun inn på rommet sitt igjen og satte seg på sengen. Hendene skalv fremdeles lett. Hun åpnet matteboken og fant frem en blyant.

Nå følte hun seg mye bedre.

«Dere ver at jeg forguder Tiffany Reisz, ikke sant?
Opplevelsen jeg far nir jeg holder i en bok av
Tiffany Reisz, er: intens kjerlighet, sterk opphisselse
og en pirrende folelse av at fremtiden er lys,
meningsfull og levende.»

— Simona Ahrnstedt

Forfatteren av den internasjonalt bestselgende serien The Original Sinners

TIFFANY REISZ








